 **REPUBLIKA HRVATSKA**

**VARAŽDINSKA ŽUPANIJA**

 **OPĆINA SVETI ILIJA**

 **Općinsko vijeće**

**Klasa: 350-02/16-03/ 01-16**

**Urbroj: 2186/08-16-01**

 **Sveti Ilija, 22.04.2016.**

 Na temelju članka 30. Statuta Općine Sveti Ilija („Službeni vjesnik Varaždinske županije“, broj 25/13 i 48/13), Općinsko vijeće Općine Sveti Ilija na 16. sjednici održanoj dana 22.04. 2016. godine, donosi

**ODLUKU**

**o uvjetima i načinu korištenja prostorija društvenih domova na području Općine Sveti Ilija**

**I. OPĆE ODREDBE**

Članak 1.

 Ovom Odlukom utvrđuju se uvjeti i način korištenja prostorija društvenih domova na području Općine Sveti Ilija, a koje se odnose na prostorije u sklopu Društvenog doma u Beletincu, Društvenog doma u Seketin (u daljnjem tekstu: društveni domovi) u postupku zakupa prostorija radi organiziranja svadbenih svečanosti, zabava, proslava, priredbi i skupova.

Članak 2.

 Društveni domovi iz članka 1. ove Odluke vlasništvo su Općine Sveti Ilija (u daljnjem tekstu: Općina) a daju se u zakup ili korištenje u svrhu zadovoljavanja kulturnih i ostalih društvenih potreba mještana Općine Sveti Ilija i ostalih korisnika (predstave i manifestacije, tribine, predavanja, prezentacije, koncerti, zabave, proslave, svadbe, tečajevi, izložbe i ostalo) sukladno uvjetima i načinima korištenja iz ove Odluke.

**II. UVJETI I NAČIN KORIŠTENJA**

Članak 3.

 Prostorije društvenih domova bez plaćanja naknade mogu koristiti:

* Općina Sveti Ilija za sastanke, prezentacije i ostale priredbe i manifestacije gdje je Općina organizator ili suorganizator,
* udruge, društva i klubovi s područja Općine Sveti Ilija ili koje djeluju u interesu Općine Sveti Ilija za održavanje kulturno- umjetničkih programa, tribina, predavanja, prezentacija i godišnjih skupština,
* škola i vrtić za održavanje raznih priredbi.

 Članak 4.

 Prostorije društvenih domova uz plaćanje naknade mogu koristiti korisnici u svrhu organiziranja:

* svadbenih svečanosti, proslave krštenja, svete potvrde, zabava i obljetnica,
* ostalih manifestacija, programa, predstava, prezentacija i prodajnih sajmova,
* političke stranke radi održavanja predizbornih skupova i sastanaka.

 Članak 5.

 Radi korištenja prostorija društvenih domova korisnici su dužni podnijeti zahtjev Općini Sveti Ilija za korištenje prostorija o kojem će općinski načelnik donijeti zaključak o korištenju prostorija društvenih domova u skladu s odredbama ove Odluke.

 Korisniku se može uskratiti pravo korištenja društvenih domova na temelju podnesenog zahtjeva, ukoliko nije podmirio sve svoje obveze prema Općini Sveti Ilija.

**III. IZNOS NAKNADE ZA KORIŠTENJE PROSTORIJA DRUŠTVENIH DOMOVA**

**a) korištenje prostorija za svadbene svečanosti**

Članak 6.

 Naknada za korištenje velike dvorane društvenih domova s kuhinjom i svom pratećom opremom u društvenim domovima radi organiziranja svadbenih svečanosti utvrđuje se u iznosu:

**1. za korisnike iz Općine Sveti Ilija**

**a) Društveni dom Beletinec**

- za razdoblje od 01. travnja do 30. rujna u iznosu od **800,00 kn,**

- za razdoblje od 01. listopada do 31. ožujka u iznosu od **1.000,00 kn.**

**b) Društveni dom Seketin**

- za razdoblje od 01. travnja do 30. rujna u iznosu od **500,00 kn,**

- za razdoblje od 01. listopada do 31. ožujka u iznosu od **700,00 kn.**

2. **za sve ostale korisnike**

**a) Društveni dom Beletinec**

- za razdoblje od 01. travnja do 30. rujna u iznosu od **1.500,00 kn,**

- za razdoblje od 01. listopada do 31. ožujka u iznosu od **2.000,00 kn.**

**b) Društveni dom Seketin**

- za razdoblje od 01. travnja do 30. rujna u iznosu od **1.000,00 kn,**

- za razdoblje od 01. listopada do 31. ožujka u iznosu od **1.500,00 kn.**

 Prostorije i oprema društvenih domova radi organiziranja svadbenih svečanosti izdaju se na korištenje po zahtjevu korisnika 2 dana prije održavanja svečanosti, a korisnik je iste dužan predati Općini dan nakon održane svečanosti.

**b) korištenje prostorija za jednodnevne svečanosti**

Članak 7.

 Naknada za korištenje velike ili male dvorane društvenih domova bez kuhinje i prateće opreme radi organiziranja jednodnevnih proslava krštenja, svete potvrde, zabava i obljetnica utvrđuje se u iznosu:

**1. za korisnike iz Općine Sveti Ilija**

**a) Društveni dom Beletinec**

- za razdoblje od 01. travnja do 30. rujna u iznosu od **300,00 kn,**

- za razdoblje od 01. listopada do 31. ožujka u iznosu od **400,00 kn.**

**b) Društveni dom Seketin**

- za razdoblje od 01. travnja do 30. rujna u iznosu od **200,00 kn,**

- za razdoblje od 01. listopada do 31. ožujka u iznosu od **300,00 kn.**

2. **za sve ostale korisnike**

**a) Društveni dom Beletinec**

- za razdoblje od 01. travnja do 30. rujna u iznosu od **750,00 kn,**

- za razdoblje od 01. listopada do 31. ožujka u iznosu od **1.000,00 kn.**

**b) Društveni dom Seketin**

- za razdoblje od 01. travnja do 30. rujna u iznosu od **500,00 kn,**

- za razdoblje od 01. listopada do 31. ožujka u iznosu od **750,00 kn.**

 Ukoliko postoji potreba za korištenje kuhinje i prateće opreme naknada iz prethodnog stavka uvećava se za iznos od **100,00 kuna** po terminu korištenja.

 Ukoliko prostorije društvenih domova za navedene proslave istovremeno koriste dva ili više korisnika naknada se uvećava u iznosu od **200,00 kuna** po korisniku, a ukupni iznos naknade raspoređuje se ravnomjerno na svakog od korisnika.

 Prostorije i oprema društvenih domova radi organiziranja jednodnevnih proslava krštenja , svete potvrde, zabava i obljetnica izdaju se na korištenje po zahtjevu korisnika dan prije održavanja proslave, a korisnik je iste dužan predati Općini dan nakon održane proslave.

**c) korištenje prostorija za ostale manifestacije, programe, predstave, prezentacije i prodajne sajmove**

Članak 8.

 Naknada za korištenje velike ili male dvorane društvenih domova bez kuhinje i prateće opreme radi organiziranja raznih manifestacija, programa, predstava, prezentacija i prodajnih sajmova utvrđuje se u iznosu od **300,00 kuna** po terminu.

 Ukoliko postoji potreba za korištenje kuhinje i prateće opreme naknada iz prethodnog stavka uvećava se za iznos od **100,00 kuna** po terminu korištenja.

 Prostorije društvenih domova radi raznih manifestacija, programa, predstava, prezentacija i prodajnih sajmova izdaju se na korištenje korisniku na dan održavanja manifestacije, programa, predstave, prezentacije ili prodajnog sajma, a korisnik je iste dužan predati Općini isti dan po završetku manifestacije, programa, predstave, prezentacije ili prodajnog sajma.

**d) korištenje prostorija za potrebe političkih stranaka**

Članak 9.

 Naknada za korištenje velike ili male dvorane društvenih domova političkim strankama koje imaju svoju podružnicu u Općini Sveti Ilija radi održavanja predizbornih skupova i sastanaka utvrđuje se u iznosu od **100,00 kuna** po terminu korištenja.

 Naknada za korištenje velike ili male dvorane društvenih domova političkim strankama koje nemaju svoje podružnice u Općini Sveti Ilija radi održavanja predizbornih skupova i sastanaka utvrđuje se u iznosu od **500,00 kuna** po terminu korištenja.

**IV. PRIMOPREDAJA PROSTORIJA DRUŠTVENIH DOMOVA**

Članak 10.

 Na temelju zaključka općinskog načelnika o korištenju prostorija društvenih domova, kojim se utvrđuje visina naknade za korištenje, korisnik je dužan podmiriti utvrđeni iznos naknade.

 Naknada za korištenje prostorija društvenih domova uplaćuje se u koriste žiroračuna Općine Sveti Ilija, a u iznos uključeni su troškovi režija koji nastaju prilikom korištenja prostorija (struja, voda, grijanje).

 Jedinstveni upravni odjel korisniku izdaje posebno rješenje o korištenju prostorija i opreme nakon što korisnik u cijelosti podmiri naknadu za korištenje, a na temelju izdanog rješenja vrši se primopredaja prostorija i opreme društvenog domova.

 Kada se u prostorijama Društvenog doma koristi autorska glazba putem žive glazbe ili glazbe s elektroničkih medija (u slučaju svadbi, proslava, koncerata), korisnik se obvezuje pribaviti dozvolu za korištenje navedenih autorskih glazbenih djela i platiti autorsku naknadu.

 Ukoliko korisnik ne pribavi dozvolu iz prethodnog stavka, u potpunosti snosi odgovornost za nepridržavanje obveza iz Zakona o autorskom pravu.

Članak 11.

 Prilikom preuzimanja dvorane i opreme sastavlja se zapisnik o preuzimanju, a korisnik će se s domarom izvršiti pregled prostora i stvari, preuzeti stvari po popisu, kao i sva prava i obveze iz rješenja o korištenju.

 Svojim potpisom zapisnika o preuzimanju korisnik potvrđuje da je prostorije društvenog doma preuzeo s opremom i inventarom u ispravnom stanju i određenom broju, te uredan i čist.

Članak 12.

 Korisnik je nakon preuzimanja prostora i stvari dužan voditi računa o preuzetim obvezama, a za sve eventualne štete i manjkavosti snosi punu odgovornost i plaća utvrđenu štetu uvećanu za 20% tržne vrijednosti oštećene ili izgubljene stvari, odnosno inventara.

Članak 13.

 Nakon korištenja korisnik vraća prostorije i opremu društvenih domova putem zapisnika o primopredaji domaru koji svojim potpisom potvrđuje da je korisnik vratio prostoriju društvenog doma u stanju u kakvom je preuzeo (urednom i čistom, s opremom i inventarom na broju).

**V. PRIJELAZNE I ZAVRŠNE ODREDBE**

Članak 14.

 Ova odluka stupa na snagu osmog dana od dana objave u „Službenom vjesniku Varaždinske županije“.

 **Predsjednik Općinskog vijeća**

 **Zdravko Ostroški dipl.ing.**